Panayiotou-moordsaak: Skokfoto's in hof gewys | Maroela Media
Ao. Phillip Bekker Maandag (31 Oktober 2016) in die hooggeregshof in Port Elizabeth. Foto: Raahil Sain/ANA
Christopher Panayiotou, die man wat aangekla word van sy vrou, Jayde, se moord, het Maandag geen reaksie getoon toe grusame foto's van haar bebloede liggaam in die hooggeregshof in Port Elizabeth gewys is nie.
Ao. Phillip Bekker het op die 14de dag van die verhoor teen Panayiotou en sy twee medebeskuldigdes, Sinethemba Nenembe en Zolani Sibeko, getuig. Die drie word aangekla van die moord op Jayde, wie se liggaam op 22 April verlede jaar in 'n beboste gebied aan die buitewyke van Kwanobuhle gevind is. Die staat beweer Panayiotou het 'n huurmoordenaar gekry om sy vrou te vermoor omdat sy vir hom 'n finansiële las was.
Michelle en Toni Inggs, Jayde se ma en suster, het Maandag in die hof mekaar se hande vasgehou en gehuil terwyl hulle na skokfoto's gekyk het wat die laaste oomblikke van Jayde se lewe uitbeeld. Hulle het deur Bekker se getuienis gesit, hoewel hulle ooglopend ontstel is deur die foto's.
'n Foto van Jayde se liggaam, geklee in 'n grys sweetpakbaadjie en -broek met die woord "hockey" voorop, is aan die hof gewys. Foto's wat van naby van haar gesig uit verskillende hoeke geneem is, is ook gewys, asook foto's van haar koeëlwonde en haar bloedbedekte agterkop. Op die foto's kon snywonde aan Jayde se hande en nek gesien word.
Bekker het getuig kruitneerslag op Jayde se liggaam bewys sy is van 'n kort afstand geskiet. Hy het ook aan die hof 'n foto van Jayde se gebalde linkerhand gewys. "Ons sien dit in gevalle van selfmoord, waar die vuurwapen in die hand vasgeklem word, selfs voordat die liggaam styf word. Dieselfde gebeur in motorongelukke waar oorledenes se hande die stuurwiel vasklem," het hy verduidelik.
"Hoewel ek nie kan bewys dat die hand gebal is voordat die styfheid van die liggaam ingetree het nie, meen ek dit is wat gebeur het. Ek vermoed dit [handspasma] is deur die trauma veroorsaak," het hy gesê.
Panayiotou het dwarsdeur Bekker se getuienis geen emosie getoon nie. Hy het met tye afgekyk na die vloer, maar dan weer opgekyk as foto's van sy oorlede vrou se liggaam aan die hof gewys is. Die foto's van Jayde se gesig en haar persoonlike items, soos 'n silwer horlosie aan haar linkerarm en 'n armband aan haar regterarm, het geen emosie van die sakeman ontlok nie.
Die Panayiotou-familie het gelyk asof hulle probeer om nie na die foto's op die hofskerm te kyk nie en het hul gesigte weggedraai of afgekyk.
Die staat beweer Panayiotou het Luthando Siyoni, 'n uitsmyter by sy Infinity-nagklub, betaal om 'n huurmoordenaar, Sizwe Vumazonke, te kry om Jayde te ontvoer en te vermoor. Die staat beweer Nenembe het Vumazonke gehelp om te moord uit te voer. Sibeko se beweerde rol in die moord is nog nie duidelik nie.
Gevoellose vark! Hy sal sy dag kry op 1000 maniere.
En waar pas die Sibeko, aan die einde van die berig, in die prentjie ?
Die lafaard is so skuldig! Nie n greintjie menslikheid op sy bakkies nie.
dis UITERS vreemd dat sy skelmpie nie in hierdie saak getuig nie
Dit is so sad, die vrees wat Jade moes hê van Kabega park in daai boot tot in die veld en heeltyd totdat sy soos n dier afgemaai is, die heeltyd wat sy daar gesit het tot daai finale skoot! Ek kan nie glo dat iemand so gevoelloos kan wees nie en jy weet jou aandeel, sjoe!